Drága Attila!

Szívélyes üdvözlettel írom néked ezeket a sorokat, bár soraimba némi szomorúság is vegyül. A Café Renaissance-ban ücsörögtem a minap, amikor betért egy idegen, és azt pletykálta a szomszédos asztalnál ülve, hogy nem tud egy rendes darabot megnézni manapság a színházadban!

Hát, mondd Attilám! Milyen dolog ez a mai világban? Hogy fordulhat elő ilyen, amikor annyi tehetséges, fiatal író rohangál manapság?

Éppen ezért gondoltam rád, amikor tegnap lekoppintottam a tollam végével az utolsó bötűt az új írásomon. Hátha lenne igényed egy ilyen vén zsivány darabjára a színpadodon, mint amilyen én vagyok! Az a címe, hogy *Csongor és Tünde*. Tudom, nem valami jó cím, de azért hátha érdekel!

Szerintem nagyon jó kis darab, örök témával, amit a Ti új korotok is méltán tudna értékelni. Egy kis szerelem, mesével keverve; boszorkányok, ördögök, varázslatok…erre mindig vevő a nép! Fiatal és öreg is szívesen néz ilyeneket. Minden korosztály megtalálhatná benne a neki megfelelő információt. Főleg a gyerekek! Azokat úgyis olyan nehéz becibálni a színházba. Nekik aztán lenne mit tanulniuk a Ti korotokban például a hűségről, a kitartásról! Ahogy hallom, igen könnyen feladnak mindent! Nem jó ez így drága Fiam! Tenni kell ellene, ők még talán alakíthatók!

Te! Azt hallottam, egész jó kis társulatot raktál össze! Szerintem az a Fehér Tibor egészen jó lenne Csongornak; bár őszintén megvallva, még a szeme sem áll jól annak a gyereknek! De talán éppen ezért lesz majd hiteles! Tünde az nehezebb ügy! Tegyél hozzá Te is valamit a sikerhez, ne csak én törjem már rajta a fejemet! Bár, ha jobban meggondolom, akkor az a Kata nevű, tudod.. Jaj, nézd már a bolond, öreg fejemet! Nem is Kata az, hanem Kátya! Tompos Kátya! Csak úgy csillog a szeme annak a lánynak! Pont úgy, ahogy én azt elképzeltem Tündében! Balgának jó lesz a Szarvas, úgyis olyan életrevaló, ravasz képe van! Mirigynek rakd be az Udvaros Dórikát! Annyi mindent játszott már, de szerintem csúnya banya úgysem volt még! Ha elfogadsz egy tanácsot, akkor az ördög fiakat játszasd 14 év körüli, alacsonyabb gyerekekkel, hogy meglegyen a huncutságuk, mint a műben, és talán még a fiatalokat is jobban érdekelné, ha néhány hasonszőrű is szerepelne a színpadon!

Bízva bízom benne, hogy ügyesen színpadra tudnád állítani, a Ti technikai csodáitokkal. Fények, zajok, és az az óriási színpad; süllyed is, meg emelkedik, ráadásul forogni is tud! El tudnád választani egymástól a különböző jeleneteket! Azt hallottam, nagyon jó a színházad akusztikája, szükség is lesz rá a Mirigy sipító hangjához!

Na, a többit oldd meg Fiam magad! Van miből válogatnod! Én megírtam ezt a jó darabot, neked csak az utómunka jut; az meg már semmi!

Kíváncsian várom a híreket, hogy hogy sikerült a produkciód! Ismersz! Úgyis kiderítem, de ha máshonnan nem, akkor a Café-ban úgyis összefutnak a hírek.

Jó munkát Fiam, aztán csak ügyesen! Küldöm akkor a kéziratot!

Maradok feltétlen híved:

Vörösmarty Mihály

Pest, 1830. március 20.